Uden alle skatte- og afgiftslettelser

Når Lars Løkke Rasmussen fremhæver en HK'er som eksempel, er det formentlig fordi Finansministeriet også har regnet på fire konkrete eksempler: En enlig HK’er på laveste sats, en enlig LO’er, en enlig funktionær og en enlig direktør.

- Når man bruger en bestemt familietype - i det her tilfælde en HK-familie - så kan man under visse antagelser om, hvad de indbetaler til pension osv. få det til, at de sparer et beløb som i procent af deres rådighedsbeløb er større end for en højere lønnede lønmodtagere, siger Bo Sandemann Rasmussen.

Derudover er der ikke medregnet den lavere registreringsafgift på biler eller fri beskatning af telefon, som også er en del af regeringens planer.

- Skal man evaluere hele skatteudspillet er det mest rimeligt, at man selvfølgelig medtager samtlige de effekter, som skatteudspillet har, siger Bo Sandemann Rasmussen.

Læs også

Faktatjek: Mette Frederiksen på turne med misvisende anekdote

Boligudgift skævvrider beregning

Men faktisk holder type-beregningen slet ikke, fordi den fratrækker boligudgiften. Det får nemlig den relative ændring for HK'eren til at se større ud, end den reelt er:

- Når man gør det for en HK'er, så får man et meget lille rådighedsbeløb, fordi boligudgiften fylder meget for en HK'er. Og så kigger man på skattelettelsen i forhold til et meget lille rådighedsbeløb, så det mener jeg ikke er den rigtige måde at gøre det på, forklarer Mads Lundby.''

- Hvis man tager huslejen ud, så ser man kun på en mindre del af ens forbrugsmuligheder. Og det er en lidt kunstig måde at se tingene på, siger Bo Sandemann Rasmussen.

Selv med huslejeudgiften, lader eksemplerne der er brugt i udspillet, ikke til at tegne et retvisende billede.

Finansministeriet forklarer overfor Detektor i en mail, at de i deres oprindelige beregninger antog at HK´eren på mindsteløn, funktionæren og direktøren havde samme udgift til bolig - 6.300 kroner. Antager man i stedet for, at HK'eren har samme husleje som LO'eren - 4.500 -, ja så er det ikke længere HK´eren, der får den største skattelettelse. Det er direktøren.

Ellemann: Vi var upræcise

Detektor har forsøgt at få en kommentar fra statsministeren, finansministeren og skatteministeren. De har alle afvist at udtale sig til Detektor.

Men politisk ordfører i Venstre, Jakob Ellemann-Jensen, erkender, at det samlede udspil ikke giver mest til dem, der tjener mindst, men forklarer samtidig, at det er lettelsen på arbejdsindkomst, som er vigtig for ham:

- Kunne det have været mere præcist? Det kunne det godt. Men det korte og det lange er, at dem, der får mest ud af skattelettelsen på arbejde, det er dem med de allerlaveste indkomster, siger han.